Марко Ганчев
Петък, ден пазарен

chitanka.info

Жената сутрин ми подава мрежа

и към пазара кима ми с глава.

Какво да купя, знам, не съм невежа:

каквото е останало, това.

Че други стоки и да има,

ще има пак човек да взима:

додето дойде му редът,

ще ги разпродадат.

— Бай Петко — питам, — имате ли чушки?

Бай Петко тъжно се усмихва: — Баш!

За чушки ли си тръгнал? Има, чушки!

Вземи — додето има — алабаш.

Че чушки даже и да има,

ще има пак човек да взима:

додето дойде му редът,

ще ги разпродадат.

След туй отбивам се до магазина

за принципи: един-два бих си взел.

Но свършили ги и по таз причина

компромиси купувам нов модел.

Че даже принципи да има,

ще има пак човек да взима:

додето дойде му редът,

ще ги разпродадат.

Когато в къщи вляза с пълна мрежа,

жената почва пак да ме яде:

— Аз тая мрежа, вика, ще я срежа!

Но де ще вземе ножица, а, де?

Такива ножици да има,

ще има пак човек да взима:

додето дойде му редът,

ще ги разпродадат…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.